text: 52-årig kan stadig ikke afhøres
  07 oktober 2013 kl. 08.30
  En 52-årig mand fra Felsted ved Aabenraa, som blev fundet bevidstløs i sin have, kan stadig ikke afhøres. Men politiet mener ikke, at der ligger noget kriminelt bag.
  Den 52-årig blev fundet fredag formiddag. Han var stærkt underafkølet. Det tyder på, at han har ligget i haven i nogle timer.
  Manden havde skader, der gjorde, at politiet rutinemæssigt for en sikkerheds skyld undersøgte mandens bopæl og findested med teknikere og hunde.
  Politiet sikrede spor ved ejendomme, men manden har ikke været kontaktbar, så han kan afhøres om, hvad der er sket. Umiddelbart er der dog ikke noget, der tyder på, at han er blevet overfaldet.
  Syd- og Sønderjyllands Politi har derfor i øjeblikket ikke yderligere oplysninger. Hvis det skulle vise sig, at der foreligger andet end et hændeligt uheld, vil politiet udsende et nyhedsbrev.
  